የውጭ የምንዛሬ ተመን ማሻሻያው ወደ ውጭ በተላኩ ምርቶች የ9.1% ዕድገት አስመዝግቧል
በኢትዮጵያ የውጭ የምንዛሬ ተመን ማሻሻያ ከተደረገ በኋላ ወደ ውጭ በተላኩ ምርቶች ላይ የዘጠኝ ነጥብ አንድ በመቶ ዕድገት መመዝገቡን የብሄራዊ ባንክ አስታውቋል፡፡ሀገሪቱ የውጭ የምንዛሬ ተመን ማሻሻያ ካደረገችበት ጥቅምት 1፣ 2010 ዓ.ም. ወዲህ ባሉት ሁለት ወራት ብቻ እንደ ቡና እና ሰሊጥ ባሉ ምርቶች ላይ ከ16 በመቶ በላይ ዕድገት እንደተመዘገበም ታውቋል፡፡ሀገሪቱ ወደ ውጭ የምትልከው ምርት ጭማሪ ቢኖረውም በገበያው ላይ የውጭ  ምንዛሬ ዕጥረት መስተዋሉን ግን ባንኩ አክሏል፡፡አሁን ላይ በሀገሪቱ የታየው የውጭ ምንዛሬ ዕጥረት የተፈጠረው በፍጥነት በማደግ ላይ ባለው ሁሉን አቀፍ የኢኮኖሚ ዘርፍ መሆኑን ያነሱት የኢትዮጵያ ብሄራዊ ባንክ ምክትል ገዥና ዋና ኢኮኖሚስት ዶክተር ዮሃንስ አያሌው በቀጣይ እጥረቱን ለመቅረፍ የሚያስችሉ የሪፎርም ስራዎች ይከናወናሉ ብለዋል፡፡የውጭ ምንዛሬ እጥረቱ እንደ ደቡብ ኮሪያ እና ቻይና ባሉ አገሮች ላይ ተከስቶ እንደነበር ዶክተር ዮሐንስ አስታውሰው ኢትጵያንም የገጠማት እጥረት ተመሳሳይ ክስተት እንደሆነ ጠቁመዋል፡፡ የፖሊሲና ሪፎርም ሥራዎችን በማከናወን ችግሩን ለመፍታት እየተሰራ መሆኑንም ምክትል ገዢው ገልጸዋል፡፡